Selline kaudne ja mitmeetapiline süsteem ehk teisisõnu parlamentaarne demokraatia on praeguses industriaalühiskonnas üldlevinud ning hädavajalikki. Mingit efektiivsemat süsteemi, kus kodanikkond saaks riigi tegevuses - näiteks seaduste vastuvõtmises - otseselt osaleda, pole seni välja mõeldud, sest neid pole võimalik realiseerida. Täpsemini öeldes ei saa neid realiseerida senini valitsenud ühiskonnavormides, kus info hetkeline ja vaba liikumine erinevate inimeste vahel pole senini võimalik olnud. Nii pruugitaksegi rahva tahte, täpsemini rahva enamuse tahte järgimiseks ja arvestamiseks kaudseid ja kohmakaid, kuid ainuvõimalikke meetodeid.